
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е
№  РС-616-22-093

Днес, 06.10.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-246 от 17.08.2022 г. на Комисията за противодействие на корупцията и за отнемане на незаконно придобитото имущество по сигнал с рег. № ЦУ01/С-616/25.07.2022 г.
Производството е образувано против Золейка Иланска – общински съветник и председател на Общински съвет Я.
По същество в сигнала се твърди, че от 2019 г. Иланска е в родствени отношения – родство по сватовство от втора степен, с кмета на село Ч. М., Община Я. През 2022 г., на заседание на Общински съвет Я. тя гласува увеличение на възнаграждението на своя тъст-кмета на село Ч.м. Д. Ш., вместо да обяви родството си с него и да си направи отвод. Посочва се, че с Решение с рег. № 15 от 30.03.2022 г., Приложение № 5 се определя размера на трудовото възнаграждение на кмет на община и кметове на кметства.
С оглед твърденията в сигнала, Комисията е изискала и събрала следните заверени копия на доказателства: с писм с вх. № ЦУ01-9575#1/05.09.2022 г. от председателя на Постоянната комисия по ЗПКОНПИ при Общински съвет Я.: препис-извлечение на Решение № 15 ведно с Протокол № ОбС-03/14.04.2022 г. По преписката са приобщени постъпилите с писмо вх. № ЦУ01-3451#1/23.05.2022 г. по описа на КПКОНПИ заверени копия на доказателства по образувано производство за конфликт на интереси срещу същото лице по сигнал с вх. № ЦУ01/С-321/29.03.2022 г. по описа на КПКОНПИ, а именно: подписан клетвен лист от Иланска за встъпване в длъжност за мандат 2015-2019 г., Удостоверение № 07/26.10.2015 г. на ОИК Я. за избран общински съветник; клетвен лист подписан от Иланска за мандат 2019-2023 г., Удостоверение № 08/28.10.2019 г. за избора на Иланска за общински съветник; Протокол № 13/30.12.2020 г. на Общински съвет Я.за избора на Иланска за председател на Общински съвет Я., ведно с прието Решение № 161 по посочения протокол от 30.12.2020 г. 
Служебно са направени справки в НБД „Население“ и на електронната страница на Община Я.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес, електронен адрес, телефон и е подписан.
Золейка Иланска е избрана за общински съветник в Общински съвет Я. за мандат 2015-2019 г., съгласно Решение № 97/26.10.2015 г., видно от представеното Удостоверение № 07/26.10.2015 г. на Общинска избирателна комисия Я. и е положила клетва на 06.11.2015 г., видно от клетвен лист. На основание представено Удостоверение № 08/28.10.2019 г. на Общинска избирателна комисия – Я., с Решение № 83-МИ/28.10.2019 г., Золейка Иланска е избрана за общински съветник в Общински съвет Я. за мандат 2019-2023 г. и е положила клетва на 07.11.2019 г., видно от клетвения лист. С Решение № 161 по Протокол № ОбС-13/30.12.2020 г., на проведено заседание на Общински съвет Я., д-р Золейка Иланска е избрана за председател на Общински съвет Я. 
От извършена справка в НБД „Население“ за родствени връзки на Золейка Иланска се установява, че Д. Ш. е баща на М. Ш. -съпруг на едната дъщеря на Иланска – Р. С.-Ш., което обстоятелство е отразено с дата 24.08.2022 г., т. е. Д. Ш. е тъст на Золейка Иланска.  
			По предложение с вх. № ОбС-15/30.03.2022 г. от кмета на Община Я., на проведено на 14.04.2022 г. заседание, Общински съвет Я. приема Решение № 15 по т. 9 от дневния ред от Протокол № ОбС-03/14.04.2022 г., с което се приема проектобюджета на Община Я. за 2022 г. Съгласно представения Протокол № ОбС-03/14.04.2022 г. и списък с гласуване на общинските съветници, Золейка Иланска, в качеството си на председател на Общински съвет Я. е открила заседанието и като общински съветник в Общински съвет Я. е гласувала „за“ приемане на Решение № 15 по посочения протокол. Част от приетия с Решение № 15 от 14.04.2022 г. на Общински съвет Я. бюджет на Община Я. за 2022 г. е и Приложение № 5 към бюджета, с което се определят размерите на трудовите възнаграждения на кметовете на кметства на територията на Община Я., в т.ч. и в точка „7.месечното трудово възнаграждението на кмета на кмество в с. Ч. М.“, „считано от 01.04.2022 г.“. 
		Съгласно извършена справка на електронната страница на Общинска избирателна комисия–Я. /ОИК Я./ е видно, че с Решение № 80 от 28.10.2019 г. на ОИК Я., Д. Ш. е обявен за избран за кмет на кметство Ч. М., Община Я.
		
Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството на общински съветник и Председател на Общински съвет Я., Золейка Иланска е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на същата е КПКОНПИ. 
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация (ЗМСМА), а правомощията на отделните общински съветници са изчерпателно изброени в чл. 33, ал. 1 от същия закон, като едно от тях съгласно т. 3 от посочената разпоредба е, че общинският съветник има право да участва в обсъждането и решаването на всички въпроси от компетентността на съвета. 
		Съгласно разпоредбата на §1, т. 15, б. „а“ от ДР на ЗПКОНПИ „Свързани лица“ са съпрузите и лицата, които се намират във фактическо съжителство, роднините по права линия, по съребрена линия – до четвърта степен включително, и по сватовство – до втора степен включително.
	Обстоятелството, че Д. Ш. е тъст на Золейка Иланска обуславя наличието на родство по сватовство от втора степен, което води до свързаност помежду им по смисъла на §1, т.15, б. „а“ от ДР на ЗПКОНПИ.
	Съгласно чл. 11, ал. 10 от Закона за публичните финанси (ЗПФ), разпоредителите с бюджет от по-ниска степен по бюджетите на общините се определят от общинския съвет по предложение на кмета на общината. Приемането на бюджета на общината е уредено в чл. 94 и следващите от ЗПФ. Видно от разпоредбата на чл. 94 от ЗПФ проектът на бюджет на общината се разглежда по ред, определен от общинския съвет. Общинският съвет приема с решение бюджета на общината по показатели в срок до 15 работни дни от внасянето му от кмета.
С оглед разпоредба на чл. 37, ал. 2 от ЗМСМА, в сила от 07.08.2020 г., законодателят е приел, че за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и председателите на общински съвети във връзка с упражнените от тях правомощия, свързани с гласуването на бюджета на общината, каквито са упражнените от Золейка Иланска правомощия, предмет на настоящото производство. 
Горното е основание КПКОНПИ да приеме, че по отношение на упражненото правомощие от Золейка Иланска, в качеството ѝ на общински съветник и председател на Общински съвет Я., а именно – гласувала „за“ приемане на Решение № 15 по Протокол № ОбС-03 от 14.04.2022 г. на Общински съвет Я., с което е приет бюджета на Община Я. за 2022 г., в това число месечните трудови възнагарждения на кметовете на кметства в Приложение № 5 към посоченото решение, не е налице нарушение по чл. 52 от ЗПКОНПИ.
Водена от горното и на основание чл. 74, ал. 1 и ал. 2 от ЗПКОНПИ, във връзка с чл. 37, ал. 2 от ЗМСМА, Комисията за противодействие на корупцията и за отнемане на незаконно придобитото имущество
РЕШИ:

НЕ УСТАНОВЯВА конфликт на интереси по отношение на Золейка Иланска с ЕГН *************, в качеството й на общински съветник и председател на Общински съвет Я. и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ при гласуване на Решение № 15 от 14.04.2022 г. по Протокол № ОбС-03 от 14.04.2022 г. на Общински съвет Я., с което е приет бюджета на Община Я. за 2022 г.
Препис от решението да се изпрати на Окръжна прокуратура Б., с оглед преценка за реализиране на правомощията й по чл. 76, ал. 2 от ЗПКОНПИ.
		На основание чл. 75, т. 1 от ЗПКОНПИ решението да се съобщи на заинтересованото лице Золейка Иланска, общински съветник и председател на общински съвет Я. 
	

	КОМИСИЯ:

